Departament d'Agricultura, Ramaderia, Pesca, Alimentació i Medi Natural
El Reglament (CE) núm. 1234/2007 del Consell, de 22 d'octubre, pel qual es crea l'organització comuna de mercats agrícoles i s'estableixen disposicions específiques per a determinats productes agrícoles (Reglament únic per a l'OCM), va integrar les normes sobre l'organització comuna del mercat del vi mitjançant el Reglament (CE) núm. 491/2009 del Consell, de 25 de maig, i entre altres aspectes preveu la presentació i el contingut dels programes de suport del sector vitivinícola així com les mesures de suport específiques, entre les quals hi ha la destil·lació de subproductes.
El Reglament (CE) núm. 555/2008 de la Comissió, de 27 de juny, estableix normes de desplegament en relació amb els programes de suport, el comerç amb països tercers, el potencial productiu i els controls del sector vitivinícola.
L'esmentat Reglament (CE) núm. 555/2008 determina, a l'article 22, que els productors retiraran els subproductes de la vinificació o d'altres formes de transformació del raïm sota la supervisió i d'acord amb les condicions que estableix l'article esmentat.
Així mateix, aquest article estableix que els subproductes es retiraran com a molt tard al final de la campanya vitivinícola i les quantitats retirades s'hauran d'inscriure en els registres que estableix l'article 185 quater del Reglament (CE) núm. 1234/2007 del Consell, de 22 d'octubre.
A més, les retirades han de complir les normatives sobre el medi ambient i, pel que fa a les mares, la retirada es considerarà efectuada quan s'hagin desnaturalitzat, de manera que sigui impossible fer-les servir en el procés de vinificació, i el lliurament a tercers de les mares desnaturalitzades s'hagi anotat als registres que estableix l'esmentat article 22 del Reglament (CE) núm. 555/2008.
L'article 23 del Reglament (CE) núm. 555/2008 estableix que els productors podran complir l'obligació d'eliminar una part o la totalitat dels subproductes de la vinificació o d'altres formes de transformació de raïm lliurant-les per fer-ne la destil·lació.
L'article 103 tervicies del Reglament (CE) núm. 1234/2007, modificat pel Reglament (CE) núm. 491/2009, preveu que les destil·leries autoritzades que participin en la destil·lació de subproductes de la viticultura que es realitzi sota determinades condicions puguin rebre un ajut per a la destil·lació voluntària o obligatòria d'aquests subproductes.
En aquest marc normatiu, cal articular, dins de l'àmbit territorial de Catalunya, el procediment que permeti executar les obligacions que estableixen els reglaments comunitaris i regular la tramitació de l'ajut per a les destil·leries autoritzades.
Conseqüentment, valorada la conveniència de donar suport als destil·ladors de vi mitjançant un ajut econòmic, d'acord amb l'article 92 del Decret legislatiu 3/2002, de 24 de desembre, pel qual s'aprova el Tex refós de la Llei de finances públiques de Catalunya, a proposta de la Direcció General d'Alimentació, Qualitat i Indústries Agroalimentàries, i en ús de les atribucions que m'han estat conferides,
Aquesta Ordre té com a objecte definir, dins de l'àmbit territorial de Catalunya, les directrius i actuacions per a l'eliminació obligatòria de subproductes de la vinificació o d'altres formes de transformació del raïm que estableix el Reglament (CE) núm. 555/2008 de la Comissió, de 27 de juny, pel qual s'estableixen normes de desplegament del Reglament (CE) núm. 1234/2007 del Consell, de 22 d'octubre, en relació amb els programes de suport, el comerç amb països tercers, el potencial productiu i els controls del sector vitivinícola.
Productor: qualsevol persona física o jurídica o agrupació d'aquestes persones que hagi produït vi a partir de raïm fresc, de most de raïm, de most de raïm parcialment fermentat o de vi nou en procés de fermentació, obtinguts per ella mateixa o comprats, així com qualsevol persona física o jurídica o agrupació d'aquestes persones que tinguin subproductes resultants de qualsevol transformació de raïm diferent de la vinificació.
Destil·lador autoritzat: qualsevol persona física o jurídica o agrupació d'aquestes persones que destil·li subproductes de la vinificació o de qualsevol altra transformació de raïm i estigui autoritzada per la Direcció General d'Alimentació, Qualitat i Indústries Agroalimentàries per dur a terme les destil·lacions que preveu l'article 103 tervicies Reglament (CE) núm. 1234/2007.
Subproductes: les brises de raïm i les mares de vi produïts durant el procés de vinificació, així com qualsevol producte secundari obtingut durant la transformació de raïm.
Brises de raïm: el residu resultant del premsat del raïm fresc, fermentat o sense fermentar.
Mares de vi: el residu que es diposita als recipients que contenen vi després de la fermentació, durant l'emmagatzematge o després d'un tractament autoritzat, així com el residu obtingut mitjançant filtració o centrifugació de l'anterior.
3.1 Tots els productors estan obligats a eliminar els subproductes obtinguts en la vinificació o transformació de raïm diferent de la vinificació.
Aquesta obligació es podrà complir de la manera següent:
a) Lliurant els subproductes a una destil·leria autoritzada.
b) Mitjançant la retirada sota control dels subproductes, la qual ha de ser prèviament autoritzada pel Departament d'Agricultura, Ramaderia, Pesca, Alimentació i Medi Natural.
c) Lliurant vi a una destil·leria o a una fàbrica de vinagre.
No obstant això, els productors que en la campanya vitícola no produeixin més de 25 hectolitres de vi o most a les seves instal·lacions no estan obligats a retirar els subproductes.
3.2 El volum d'alcohol eliminat amb els subproductes serà el 10% del volum d'alcohol contingut en el vi produït per vinificació directa del raïm o el 5% del volum d'alcohol, quan el vi s'hagi obtingut a partir de most de raïm, de most de raïm parcialment fermentat o de vi nou en procés de fermentació.
En el cas dels vins blancs de qualitat, el consell regulador corresponent podrà sol·licitar que es redueixi al 7% el percentatge del volum d'alcohol contingut als subproductes sempre que es justifiqui pel sistema d'elaboració la impossibilitat d'arribar al 10% i que el seu rendiment en vi no superi els límits establerts pel consell regulador mateix.
L'esmentada sol·licitud haurà de presentar-se com a màxim el 30 de novembre de la primera campanya per a la qual el consell regulador vulgui aplicar la reducció.
S'entendrà que les sol·licitud entrades de l'1 de desembre en endavant es refereixen a la campanya següent a la de la presentació.
El director o directora general d'Alimentació, Qualitat i Indústries Agroalimentàries resoldrà sobre l'aprovació o denegació de la sol·licitud.
No obstant això, mentre no es canviïn les condicions per les quals el consell regulador va sol·licitar la reducció, les autoritzacions concedides pel director general d'Alimentació, Qualitat i Indústries Agroalimentàries seguiran essent vigents en les campanyes següents.
En el supòsit que s'hagi produït alguna modificació sobre les condicions existents en el moment de l'autorització de la reducció, s'haurà de comunicar i, si ho considera convenient el consell regulador, sol·licitar una nova autorització.
3.3 El volum d'alcohol que han de tenir els subproductes en relació amb el vi produït es calcularà aplicant els graus alcohòlics volumètrics següents:
3.4 Els subproductes a eliminar hauran de contenir, com a mínim:
a) Brises de raïm: 2,8 litres d'alcohol pur per cada 100 kg.
b) Mares de vi: 4,0 litres d'alcohol pur per cada 100 kg.
En el cas de les retirades sota control, s'utilitzaran aquests valors mínims per calcular el volum d'alcohol que contenen els subproductes.
3.5 Només es podrà autoritzar la retirada sota control al celler que produeixi anualment menys de 40.000 kg de brises i/o 4000 kg de mares.
No obstant això, es podrà autoritzar la retirada sota control a cellers que produeixin quantitats superiors si la persona interessada justifica de manera fefaent la impossibilitat de portar els subproductes a una destil·leria.
3.6 Els lliuraments de subproductes a les destil·leries i les retirades sota control s'han de fer, com a molt tard, el 15 de juny de la campanya en curs.
Les operacions de destil·lació hauran d'haver finalitzat com a molt tard el dia 15 de juliol de la campanya.
Sol·licitud i autorització de la retirada de subproductes sota control
4.1 Les persones productores que escullin com a mètode d'eliminació de subproductes la retirada sota control hauran de presentar una sol·licitud davant el Departament d'Agricultura, Ramaderia, Pesca, Alimentació i Medi Natural, en la qual descriuran el procediment proposat per a la retirada.
La sol·licitud es podrà presentar des de l'inici de la campanya fins al 30 d'abril de la campanya, s'adreçaran al director o directora dels serveis territorials i es presentaran als serveis territorials del DAAM que correspongui, preferentment, sens perjudici de fer ús de la resta de mitjans que estableix l'article 25.1 de la Llei 26/2010, del 3 d'agost, de regim jurídic i de procediment de les administracions públiques a Catalunya, i l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
4.2 El director o la directora dels serveis territorials del Departament d'Agricultura, Ramaderia, Pesca, Alimentació i Medi Natural que correspongui per la ubicació del celler, a proposta de la secció territorial de regulació de mercats agroalimentaris, resoldrà sobre l'acceptació o denegació de la sol·licitud.
La persona interessada podrà presentar un recurs d'alçada contra la resolució esmentada en el termini màxim de un mes a comptar des de la seva recepció davant el director o la directora general d'Alimentació, Qualitat i Indústries Agroalimentàries.
4.3 La retirada sota control només s'entendrà realitzada quan hagi estat autoritzada i comunicada als sol·licitants i la desnaturalització dels subproductes es realitzi en presència d'un representant del Departament d'Agricultura, Ramaderia, Pesca, Alimentació i Medi Natural.
No obstant això, en el cas de circumstàncies excepcionals, valorades pel/per la cap de la secció territorial de regulació de mercats agroalimentaris corresponent, es pot autoritzar de forma motivada l'operació de desnaturalització sense la presència d'un funcionari del DAAM, i es comunicarà per escrit a la persona sol·licitant autoritzada.
Destinació dels subproductes retirats
5.1 Els subproductes eliminats sota control podran tenir les destinacions següents per ordre de preferència:
b) L'aplicació en parcel·la agrícola.
c) El compostatge en instal·lacions autoritzades.
d) La biodegradació en dipòsit controlat.
5.2 Si la destinació dels subproductes és l'alimentació ramadera, les quantitats retirades no podran superar les següents:
b) Oví/cabrum 0,5 kg per cap i dia.
c) Vaquí de llet 1,0 kg per cap i dia.
d) Vaquí de carn 4,0 kg per cap i dia.
Quan el subministrament del subproducte al bestiar es fa mitjançant l'espargiment en parcel·la, el terreny on s'efectua el subministrament als animals serà preferiblement compactat, amb baixa capacitat de filtració, o bé amb un mínim d'un 20% d'argiles; sempre amb pendents inferiors al 15%; estarà situat almenys a 50 metres de cursos d'aigües superficials, de pous o fonts i suficientment allunyada de zones habitades i vies de comunicació.
Els productes subministrats al bestiar no han de superar els 40 cm de gruix en terrenys on no es faciliti la filtració (de teixidura predominantment franca) o els 50 cm de gruix en terrenys que no permetin la filtració (teixidura predominantment argilenca o amb presència de roca mare pròxima a la superfície).
5.3 En el supòsit que la destinació de la retirada de subproductes sigui l'aplicació en parcel·la agrícola, les persones productores hauran d'indicar a la sol·licitud d'autorització les referències SIGPAC de les finques on s'incorporaran els subproductes.
L'aplicació s'haurà de realitzar de manera que no hi hagi risc de causar problemes sanitaris, pudors o impacte visual que puguin produir les retirades.
El terreny tindrà un pendent inferior al 15%; estarà allunyat dels cursos d'aigua superficials i de qualsevol tipus de pou o font en almenys 50 m, llevat dels casos de captacions d'aigua destinada a consum domèstic sobre els quals hi hagi establerts perímetres de protecció o que estiguin dins d'una zona en la qual s'hagin definit mesures o programes de protecció; i estarà allunyat almenys 500 m de nuclis habitats i zones urbanes i 50 m, com a mínim, de vies de comunicació.
El producte retirat s'escamparà i s'incorporarà al sòl de manera homogènia a la parcel·la agrícola o la part utilitzada d'aquesta parcel·la.
Si el producte retirat no s'incorpora de forma immediata al sòl i es deixa al terreny per incorporar-l'hi posteriorment, el subproducte haurà de ser desnaturalitzat i el terreny corresponent al lloc de la parcel·la on estigui dipositat haurà de ser impermeable, amb poc pendent per tal que no pugui passar cap component procedent de la seva descomposició a les capes inferiors del sòl.
Igualment, l'aplicació al sòl dels subproductes s'haurà d'ajustar al que disposen el Codi de bones pràctiques agràries en relació amb el nitrogen, aprovat per l'Ordre de 22 d'octubre de 1998, i el Reial decret legislatiu 1/2001, de 20 de juliol, pel qual s'aprova el Text refós de la Llei d'aigües, el Reial decret 849/1986, d'11 d'abril, pel qual es regula el Reglament del domini públic hidràulic, el Reial decret 261/1996, de 16 de febrer, que estableix mesures de protecció contra la contaminació produïda per nitrats procedents de fonts agràries, els Decrets 283/1998, de 21 d'octubre, i 476/2004, de 28 de desembre, sobre designació de les zones vulnerables en relació amb la contaminació de nitrats procedents de fonts agràries, i el Decret 136/2009, d'1 de setembre, d'aprovació del programa d'actuació aplicable a les zones vulnerables en relació amb la contaminació de nitrats que procedeixen de fonts agràries i de gestió de les dejeccions ramaderes.
5.4 Si la destinació és el compostatge en instal·lacions autoritzades o la biodegradació en dipòsit controlat, el productor aportarà, com a comprovant del lliurament dels subproductes, el justificant de la recepció del residu lliurat que preveu l'article 28 del Decret 93/1999, de 6 d'abril, sobre procediments de gestió de residus, i haurà de complir la resta d'obligacions documentals que estableix l'esmentat Decret 93/1999.
5.5 La retirada de les mares es podrà considerar efectuada quan hagin estat desnaturalitzades de manera que se n'impossibiliti la utilització en el procés de vinificació i el seu lliurament a tercers s'hagi consignat en els registres corresponents.
En cas que la destinació sigui l'alimentació animal, la desnaturalització s'ha d'haver fet amb un producte autoritzat per la UE per a ús alimentari animal.
6.1 Els destil·ladors o destil·ladores que tinguin les instal·lacions a Catalunya i vulguin participar en la destil·lació de subproductes hauran de ser autoritzats per la Direcció General d'Alimentació, Qualitat i Indústries Agroalimentàries.
6.2 Els destil·ladors o destil·ladores interessats presentaran una sol·licitud d'autorització que s'adreçarà al director o directora general d'Alimentació, Qualitat i Indústries Agroalimentàries i es presentaran als serveis territorials del DAAM que correspongui preferentment, sens perjudici de fer ús de la resta de mitjans que estableix l'article 25.1 de la Llei 26/2010, del 3 d'agost, de règim jurídic i de procediment de les administracions públiques a Catalunya, i l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
La sol·licitud es presentarà com a màxim el 31 de juliol de la campanya en curs.
6.3 Juntament amb la sol·licitud, els/les destil·ladors/ores hauran de presentar la documentació que es detalla a continuació.
No obstant això, no caldrà presentar la documentació que ja s'hagi presentat anteriorment al DAAM i les dades de la qual no hagin variat i continuïn essent vigents.
En aquest cas, quan s'iniciï el procediment administratiu en una oficina del DAAM diferent d'aquella on es va presentar la documentació caldrà indicar a l'imprès de sol·licitud en quin procediment, campanya o any i unitat del DAAM es va aportar la documentació requerida.
a) Verificació de les dades d'identitat de la persona sol·licitant o de qui la representi si autoritza el DAAM a obtenir aquesta informació segons el que estableix l'article 6.4; en cas contrari haurà d'aportar fotocòpia del DNI/NIF/NIE.
b) En el cas de persones jurídiques, còpia de les escriptures i/o estatuts registrats de l'entitat sol·licitant, si s'escau.
Si aquesta documentació està disponible al Registre d'Entitats Jurídiques o al Registre de Cooperatives, el DAAM ho verificarà d'ofici.
c) En el cas de persones jurídiques, certificat de l'acord de l'òrgan competent segons els estatuts de l'entitat per sol·licitar l'ajut i acceptar els compromisos corresponents.
d) Document que acrediti la representació a la persona que signa la sol·licitud, si escau.
e) Còpia del certificat expedit per l'Oficina Gestora d'Impostos Especials, que autoritza el funcionament de la destil·leria, d'acord amb el que estableix l'article 40 del Reial decret 1165/95, Reglament d'impostos especials.
f) Còpia del justificant de pagament de l'impost d'activitats econòmiques en cas que no s'hagi autoritzat al Departament d'Agricultura, Ramaderia, Pesca Alimentació i Medi Natural a comprovar-ho telemàticament d'acord amb el que preveu l'article 6.4.
g) Còpia del certificat que acrediti la verificació de les bàscules.
6.4 La presentació de la sol·licitud per part de la persona interessada comportarà l'autorització al DAAM per obtenir els certificats o verificar les dades necessàries per a la tramitació de l'ajut a emetre per altres administracions o entitats públiques.
Si la persona sol·licitant denega expressament l'autorització esmentada, mitjançant l'imprès de sol·licitud, caldrà que aporti el certificat o els certificats corresponents.
6.5 Les autoritzacions tindran validesa mentre no es retirin expressament, o hi renunciï el destil·lador o destil·ladora.
No obstant això, els destil·ladors o destil·ladores hauran de comunicar, abans de l'inici de cada campanya vitícola, la seva intenció de prorrogar o suspendre la seva col·laboració en la campanya, així com declarar que han complert satisfactòriament els requisits que estableix la normativa comunitària durant la campanya anterior.
En cas de sol·licitar aquesta pròrroga, el director o la directora general d'Alimentació, Qualitat i Indústries Agroalimentàries procedirà a confirmar l'autorització, i ho comunicarà a les persones interessades.
6.6 El/la destil·lador/a que pateixi alguna variació en relació amb les condicions en virtut de les quals es va concedir l'autorització haurà de comunicar-ho de manera immediata a la Direcció General d'Alimentació, Qualitat i Indústries Agroalimentàries.
Certificats i comunicacions de les destil·leries autoritzades
7.1 Com a justificant de les entrades dels subproductes a la destil·leria, les destil·leries autoritzades hauran de lliurar al productor, a la secció territorial de regulació de mercats agroalimentaris que li correspongui segons ubicació del productor i a l'òrgan competent del DAAM en matèria de control d'eliminació de subproductes del vi a la destil·leria, un certificat emès per la destil·leria on es detallin les entrades diàries de la matèria primera, amb indicació de la naturalesa, la quantitat i el grau volumètric dels productes esmentats, així com la data de recepció.
En aquest document s'haurà de fer constar si les despeses de transport han anat a càrrec del/de la productor/a del/de la destil·lador/a.
7.2 Com a màxim el dia 10 del mes següent les destil·leries autoritzades han d'enviar a la secció territorial de regulació de mercats agroalimentaris corresponent un resum mensual de les quantitats destil·lades i de l'alcohol obtingut juntament amb les proves de destil·lació (model 520 expedit pel Departament de Duanes i Impostos Especials), així com un resum d'entrada de primeres matèries en fabricació i productes obtinguts referit al mes anterior.
Ajut a la destil·lació de subproductes
8.1 Els destil·ladors o destil·ladores autoritzats que hagin destil·lat els subproductes poden percebre un ajut finançat íntegrament a càrrec del Fons Europeu Agrícola de Garantia (FEAGA) sempre que:
a) Hagin obtingut alcohol brut amb un grau mínim del 92% vol.
b) L'alcohol pel qual se sol·licita l'ajut sigui destinat exclusivament per utilitzar-lo amb fins industrials o energètics o hagi estat desnaturalitzat, d'acord amb el que estableix el Reial decret 1165/1995, pel qual s'aprova el Reglament dels impostos especials, amb un producte que impedeixi la utilització per a usos diferents de l'industrial o energètic.
8.2 L'import de l'ajut a pagar als destil·ladors o destil·ladores autoritzats per la destil·lació dels subproductes és:
a) 1,100 euros/% vol/hl, per l'alcohol brut obtingut a partir de brises.
b) 0,500 euros/% vol/hl, per l'alcohol brut obtingut a partir de mares.
Com a compensació de les despeses de transport i recollida dels subproductes, el/la destil·lador/a ha de pagar al productor els imports següents quan hagi estat aquest últim el que ha suportat la despesa:
a) 0,571 euros/% vol/hl, per l'alcohol brut obtingut a partir de brises.
b) 0,400 euros/% vol/hl, per l'alcohol brut obtingut a partir de mares.
Però no es pagarà cap ajut pel volum d'alcohol que superi el 10% de la riquesa alcohòlica del vi produït a tot l'Estat espanyol.
En cas de superar-se aquest percentatge, l'import de l'ajut es reduirà d'acord amb el percentatge ultrapassat.
8.3 La sol·licitud per acollir-se a aquest ajut es formalitzarà en l'imprès normalitzat que es podrà descarregar des del web http://www.gencat.cat/agricultura/ajuts.
Aquestes sol·licituds s'adreçaran al director o la directora general d'Alimentació, Qualitat i Indústries Agroalimentàries i es presentaran als serveis territorials del DAAM on estigui ubicada la destil·leria, preferentment, sens perjudici de fer ús de la resta de mitjans que estableix l'article 25.1 de la Llei 26/2010, del 3 d'agost, de regim jurídic i de procediment de les administracions públiques a Catalunya, i l'article 38.4 de la Llei 30/1992, de 26 de novembre, entre els dies 16 d'octubre i 20 de juliol de cada campanya.
Les sol·licituds presentades fora de termini no s'admetran a tràmit.
8.4 Amb les sol·licituds s'ha d'adjuntar la documentació que es detalla a continuació.
No obstant això, no caldrà que presentin la documentació que ja hagin presentat anteriorment al DAAM, i les dades de la qual no hagin variat i continuïn vigents.
En els casos en què s'iniciï el procediment administratiu en una oficina del DAAM diferent d'aquella on es va presentar la documentació, caldrà que indiquin a l'imprès de sol·licitud en quin procediment, campanya o any i unitat del DAAM la van aportar.
a) Prova de la destil·lació de subproductes emesa pel Departament de Duanes i Impostos Especials, acompanyada d'un document de resum d'entrades dels productes lliurats a fabricació i de l'alcohol obtingut en el qual s'indicaran: el número del certificat de recepció, la identificació del productor o productora, el volum destil·lat i la data de transformació, grau volumètric i quantitat d'alcohol obtingut.
b) Relació dels lliuraments de matèries primeres fetes pels productors o productores.
c) En cas que les despeses de transport siguin a càrrec del productor o productora, document signat pel destil·lador o destil·ladora i el productor o productora que ha rebut les despeses de transport, així com les còpies dels comprovants d'haver fet les transferències bancàries.
d) Si escau, justificació del fet que la destinació de l'alcohol obtingut ha estat exclusivament per a finalitats industrials o energètiques.
8.5 L'imprès de sol·licitud inclourà declaracions responsables, sobre aspectes que es detallen a continuació i que la persona sol·licitant ratifica mitjançant la signatura de la sol·licitud:
a) Que el compte on s'ha d'ingressar l'import de l'ajut inclòs en l'imprès de sol·licitud pertanyi a la persona beneficiària de l'ajut.
b) La conformitat de les còpies que hagi aportat durant qualsevol fase del procediment amb l'original corresponent.
8.6 Per justificar la destinació de l'alcohol pel qual sol·licita ajut, el/la destil·lador/a ha de presentar davant la secció territorial de regulació de mercats agroalimentaris la documentació següent:
a) Certificat de sortides diàries d'alcohol que ha de recollir, almenys, la quantitat i el grau volumètric, la identificació del productor o productora, el número d'expedient d'ajut, el document model 520 de Duanes i Impostos Especials i la identificació del destinatari o destinatària de l'alcohol.
b) Còpia dels documents d'acompanyament que emparen la circulació dels productes objecte d'impostos especials de fabricació, amb el segell del destinatari o destinatària de conformitat d'acceptació del producte.
c) Compromís escrit de la persona destinatària on consti que utilitzarà l'alcohol amb finalitats energètiques o industrials.
També es podrà justificar la destinació de l'alcohol mitjançant un informe o document alternatiu expedit per un inspector d'impostos especials que demostri que l'alcohol desnaturalitzat s'ha realitzat amb un producte que n'impedeixi la utilització per a usos diferents dels previstos.
Les toleràncies admeses en la justificació de la destinació de l'alcohol són:
a) 0,5% de les quantitats d'alcohol emmagatzemades per trimestre d'emmagatzematge com a pèrdua d'alcohol per evaporació.
b) 0,5 % de les quantitats d'alcohol retirades dels magatzems com a pèrdua d'alcohol deguda a un o diversos transports terrestres.
Les persones destinatàries d'aquests productes han de tenir un codi d'activitat i establiment (CAE), assignat d'acord amb el Reglament d'impostos especials, que garanteixi que l'activitat que exerceix permet l'ús industrial o energètic de l'alcohol.
8.7 L'òrgan instructor dels expedients d'ajut és el Servei de Regulació de Mercats Agroalimentaris i l'òrgan competent per emetre la resolució sobre les sol·licituds és el director o la directora general d'Alimentació, Qualitat i Indústries Agroalimentàries.
La resolució i notificació de la concessió de l'ajut s'ha d'efectuar abans del 16 d'octubre de la campanya següent.
En cas que no hi hagi resolució expressa la sol·licitud es considera desestimada per silenci administratiu.
Contra la resolució del director o la directora general d'Alimentació, Qualitat i Indústries Agroalimentàries, que no posa fi la via administrativa, es podrà interposar recurs d'alçada davant el conseller o la consellera d'Agricultura, Ramaderia, Pesca, Alimentació i Medi Natural en el termini d'un mes comptat a partir de l'endemà de la notificació de la resolució, sens perjudici que es pugui interposar qualsevol altre que es consideri adient.
8.8 El/La destil·lador/a autoritzat/ada podrà percebre una bestreta del 60% de l'import de l'ajut, d'acord amb el volum d'alcohol obtingut, per a la qual cosa haurà de justificar:
a) Que ha realitzat el pagament d'un percentatge equivalent de les despeses de transport a les persones productores que s'hagin fet càrrec d'aquestes despeses.
b) Que la destinació de l'alcohol obtingut per destil·lació i pel qual se sol·licita ajut la constitueixen finalitats energètiques o industrials, o bé que ha estat desnaturalitzat, d'acord amb el Reial decret 1165/1995, pel qual s'aprova el Reglament dels impostos especials, amb un producte que n'impedeixi la utilització per a un ús diferent de l'industrial o energètic.
En cas que no es tinguin aquests justificants, la persona destil·ladora autoritzada haurà de presentar una garantia igual a l'import de la bestreta més el 20%, la qual s'alliberarà quan es disposi dels justificants.
8.9 Abans del dia 16 d'octubre de la campanya següent, es farà el pagament de l'ajut, o del saldo en cas que la persona destil·ladora n'hagi percebut una bestreta.
Prèviament, la persona destil·ladora autoritzada ha d'haver presentat a la secció territorial de regulació de mercats agroalimentaris corresponent la documentació que justifiqui el pagament de les despeses de transport a les persones productores que se n'hagin fet càrrec, tal com disposa l'apartat 8.4.c).
En cas de no haver presentat el justificant de la destinació de l'alcohol, la persona destil·ladora autoritzada ha de presentar, abans del pagament del saldo, una garantia per l'import pendent del pagament incrementat en un 20%, la qual s'alliberarà quan es disposi de l'esmentat justificant.
8.10 Si la persona destil·ladora autoritzada no justifica el pagament als productors de les despeses de transport abans del pagament del saldo i/o no presenta els justificants de la destinació de l'alcohol obtingut abans del dia 31 de gener de la campanya següent a la de referència, haurà de retornar al Departament d'Agricultura, Ramaderia, Pesca, Alimentació i Medi Natural els imports que ha percebut juntament amb els interessos corresponents o s'executarà la garantia presentada per aquesta quantia.
8.11 Aquests ajuts no es poden acumular o completar per altres ajuts estatals o de la Generalitat dedicats a la mateixa finalitat.
8.12 Els ajuts concedits es faran públics al web http://www.gencat.cat/agricultura/ajuts, fent ús dels mitjans electrònics establerts, i s'exposaran al tauler d'anuncis de les dependències del DAAM.
Els ajuts que superin els 3.000,00 euros es publicaran, a més, al Diari Oficial de la Generalitat de Catalunya.
9.1 El Servei de Regulació de Mercats Agroalimentaris i les seves seccions territorials comprovaran d'ofici el compliment de les obligacions que estableix aquesta Ordre i els requisits per accedir als ajuts, d'acord amb la documentació aportada amb la sol·licitud i la informació disponible a les bases de dades i registres.
A aquests efectes les persones beneficiàries han de facilitar la informació complementària que els sigui requerida pel DAAM.
9.2 El Servei de Regulació de Mercats Agroalimentaris i seves les seccions territorials tenen la facultat de realitzar els controls necessaris per comprovar les dades que justifiquen el compliment de l'obligació d'eliminació dels subproductes i l'atorgament de l'ajut i d'inspeccionar les instal·lacions de les destil·leries i cellers per comprovar que es compleixen la finalitat dels ajuts, els requisits i els compromisos que estableix aquesta Ordre.
9.3 Les destil·leries beneficiàries de l'ajut estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i la Llei 38/2003, de 17 de novembre, general de subvencions.
Invalidesa de la resolució de concessió i reintegrament de les quantitats percebudes indegudament
10.1 Són causes d'invalidesa de la resolució de concessió de l'ajut, que comporten l'obligació de tornar les quantitats percebudes, les que estableix l'article 36 de la Llei 38/2003, de 17 de novembre, general de subvencions.
10.2 En el supòsit de pagaments indeguts, d'acord amb el que estableix l'article 97 del Reglament CE 555/2008 de la Comissió, de 27 de juny, el beneficiari haurà de reemborsar els seus imports més els interessos corresponents al període transcorregut entre la notificació de l'obligació de reemborsament i el reemborsament o la deducció efectiva.
El tipus d'interès a aplicar serà el de demora establert a la corresponent Llei de pressupostos generals de l'Estat.
10.3 El reintegrament de les quantitats percebudes indegudament es regeix pel que disposa el Decret legislatiu 3/2002, de 24 de desembre, i pel que resulti aplicable de la Llei 38/2003, de 17 de novembre, i les normes de desplegament.
El procediment de reintegrament de subvencions es regirà per les disposicions generals sobre procediment administratiu que estableix el títol VI de la Llei 30/1992, de 26 de novembre, de règim jurídic de les administracions públiques i del procediment administratiu comú, sens perjudici de les especialitats que s'estableixin en la normativa aplicable.
El règim sancionador aplicable als ajuts per a les destil·leries és el que preveuen el Decret legislatiu 3/2002, de 24 de desembre, la Llei 38/2003, de 17 de novembre, i la Llei 30/1992, de 26 de novembre, així com la normativa reguladora de l'ordenació del sector vitivinícola aplicable a Catalunya.
En relació amb les declaracions responsables, aquestes comporten que la persona interessada disposa de la documentació pertinent acreditativa de les dades declarades.
Si l'Administració comprova la inexactitud o falsedat de les dades declarades, aquest fet comporta, prèvia audiència a la persona interessada, deixar sense efecte el tràmit corresponent.
Si la conducta està tipificada com a infracció en la legislació aplicable, dóna lloc a la incoació de l'oportú expedient sancionador d'acord amb el règim sancionador a què fa referència l'apartat anterior.
Aquests ajuts a càrrec del FEAGA es tramiten d'acord amb les funcions d'organisme pagador que estableix el Decret 393/2006, de 17 d'octubre, pel qual es constitueix i es regula l'organització i el funcionament de l'organisme pagador dels ajuts finançats pel FEAGA i el FEADER.
Aquesta Ordre entrarà en vigor l'endemà de la publicació al DOGC.
Barcelona, 28 d'octubre de 2013
Conseller d'Agricultura, Ramaderia, Pesca, Alimentació i Medi Natural